FC Midtjylland har solgt kantspilleren Simon Kroon til svenske Östersund, oplyser de danske mestre.

Simon Kroon nåede aldrig at blive den store succes, siden han i januar 2017 skiftede til FC Midtjylland, og derfor sender de danske mestre nu kantspilleren videre.

FCM har nemlig solgt Kroon til den svenske klub Östersund, skriver klubben på sin hjemmeside.

- Vi ønsker Simon held og lykke med de nye udfordringer i Östersunds FK. Han er en dygtig spiller i en god alder, og vi tror på, at han kommer til at gøre det rigtig godt i hjemlandet, siger sportschef Svend Graversen.

25-årige Kroon nåede at spille 19 kampe for FC Midtjylland.